Prvo izdanje festivala Movement Croatia privredeno je kraju i možemo samo reći da se nadamo kako ćemo još dugi niz godina uživati u nenadmašnim izvedbama vrhunskih svjetskih DJ-eva u nezaboravnom ambijentu Garden Resorta. Nažalost, zbog drugih obaveza nismo imali prilike prisustvovati svih pet dana festivala, nego smo se odlučili za možda i po line-upu najzanimljivijima, drugi i treći dan.





Organizatori su se zaista potrudili da sve prođe glatko: od odabira lokacije zbog koje je festival i nosio jednu posebnu draž, zatim line-upa napucanog vrhunskim DJ-evima, do relativno uspješne organizacije prijevoza autobusima od Tisnog do Pirovca u Barbarella’s disco.

Za razliku od ostalih festivala koji se organiziraju u Tisnom, poput Love International i Soundwave festivala, na Movementu je bilo jako puno posjetitelja iz svih dijelova Hrvatske.







Cjelokupna atmosfera je bila nezaboravna jer osim vrhunske muzike i lokacije, ekipa je bila odlična, istovremeno i opuštena ali i puna energije; upoznali smo i mnogo osoba iz svih dijelova svijeta i to je nešto što je dalo posebnu draž ovome boutique festivalu.

U petak je nastupala cijela plejada vrhunskih DJ-eva od Marcela Dettmanna, Ben Klocka, Derrick Maya, do domaćih snaga Milana Pivalice i Petra Dundova. Dave Clark nažalost nije mogao nastupati, jer je imao prometnu nesreću nakon EXIT festivala u Novom Sadu, pa ga je više nego uspješno zamijenio Ben Klock, koji je odradio vrhunska dva seta, kako u Gardenu tako i u Barbarelle!





Subota je počela laganim oporavljanjem od sinoćenje zabave i to ispijanjem pića na ležaljkama na plaži Garden Resorta. Preko dana atmosfera je dosta opuštajuća, većina ekipe chilla u hladovini koja jako dobro dođe kao lijek protiv glavobolja koje svoj uzrok imaju u prijašnjoj večeri.



U subotu je na Main stageu glavnu riječ vodila legendarna techno ikona; papa Sven Väth, čijem smo se dolasku najviše i radovali i čiji nam je set osobno bio najboljih od svih na cjelokupnom festivalu. Uz Svena, na Mainu je sjajan nastup odradio i Solomun koji je zbilja opravdao nedavno stečenu titulu najboljeg house DJ-a. U nastavku noći u klubu Barbarellas uhvatili smo Alex Nerija te moćni techno dvojac Octave One koji su privukli još više publike nego prijašnje večeri i doslovce doveli atmosferu do usijanja.





Idućeg dana puni dojmova i fenomenalne energije, nevoljko smo se pozdravili s Movementom uz sigurnu odluku da se dogodine vraćamo na cijelo izdanje festivala.

Sve u svemu, možemo zaključiti kako je pokret uspješno sletio u Garden, festival je zbilja iznenadio sjajnim i inspiriranim nastupima samog vrha techno scene i jako se radujemo sljedećoj godini!





Photo & text: Jakov Dadić

Srodno